**MEDLEMSMØTE 16. MARS 2017 KL. 1900 PÅ HARSTAD TRAVPARK**

16 medlemmer møtte.

Per Jørgensen ønsket velkommen og orienterte om hvilke saker styret ville ta opp.

ORIENTERINGSSAKER

Per Jørgensen orienterte om saker, vedtak og valg fra NNTF og Totonor’s generalforsamlinger.

ISKJØRING

Det er dannet en arbeidsgruppe bestående av Mariann Vebostad Trudvang, Louise Trudvang, Monica Lyngen og Frits Kristensen. Arbeidsgruppa hadde sett for seg at kjøringen kunne finne sted 1. april i år, men har innsett at det vil være for usikkert med isen såpass sent på året. Forsamlingen var da enig om at iskjøringen utsettes til månedsskiftet januar/februar 2018.

Man ser for seg et arrangement noe a la de gamle sølvkjøringene på rettbane. Travlaget søker om lokalløpstilskudd fra NNTF/DNT, og vi prøver å få sponsorer for stevnet.

FELLESTRENINGER

Oppstart når isen er tatt og banen er stabil. Fortrinnsvis annenhver tirsdag eller torsdag. Tina Lagesen er primus motor for dette.

KURS

Det er kommet forespørsler om kurs i skoing av hest. Fortrinnsvis et kurs som går over flere helger og med godt kvalifisert instruktør. Ettersom vi må regne med å måtte hente instruktør sørfra er vi avhengig av et visst antall «elever» som blir med i hele kursets lengde.

Det er også interesse for B-trener-kurs. Også dette forutsetter stabile kursdeltakere ettersom instruktører må hentes fra Starum.

Vi legger dette ut på lagets hjemmeside for å lodde den faktiske interessen for begge kursene. Mats tar påmeldingen.

LØPSUTSKRIVNINGEN

Det er f.t. mye diskusjon omkring løpsutskrivingen, og vi har bl.a. sett uheldige diskusjoner på Facebook. Liss-Karin Sandvik orienterte litt om hvilke kriterier for løpsutskrivingen som bl.a. framgår av DNT’s prioriteringer og strategiplan.

HOT vil forsøke å invitere Knut Solli til Harstad. Vi inviterer så til et «stormøte» der representanter fra administrasjon, dommere, startere og andre funksjonærer inviteres. Alle utøvere får anledning til å møte. Liss-Karin Sandvik tar på forhånd imot innspill fra utøverne og forelegger dette for de ansvarlige for løpsutskrivingen.

LYS OG SKILTING AV TRENINGSLØYPENE

Etter innspill i travlagets generalforsamling arbeides det for å bedre forholdene i treningsløypa i hesteringen på Harstad travpark. Lys i treningsløypa er foreløpig kalkulert til ca. kr 140.000,-. Dette må imidlertid ordnes i samarbeide med Totonor.

Det bør snarest iverksettes skilting av treningsløypa slik at folk som bruker området til rekreasjon blir klar over at de risikerer å møte hester i stor fart. Løypa bør for øvrig skiltes slik at den blir «enveiskjørt».

Det ble også påpekt at veien fra riksveien og ned mot travparken bør skiltes bedre for å unngå «kollisjoner» med turgåere og parkerte biler.

Det er også ønskelig med skilting i treningsløypa på vannledningstraseen. Dette er imidlertid problematisk ettersom dette er en privat vei som vi bare får bruke «på nåde» fra eierne.

Skilting tas opp med Totonor.

100-ÅRS-JUBILEUMET

Styret ser for seg at jubileumet markeres gjennom en jubileumskjøring og en jubileumsfest. I Generalforsamlingen ble det avsatt kr 50.000,- til formålet.

Vi tar kontakt med Totonor med henblikk på å få bruke en V65-dag på sensommer/høst som «Harstad og Oppland travlags jubileumskjøring». Vi prøver å få innhentet sponsormidler til dekken og gavepremier til eiere, kusker/ryttere, trenere og oppassere. Det må selvsagt være ponniløp denne dagen. Styret jobber videre med dette.

Jubileumsfest – noe a la en travgalla – enten på travparken eller i annet lokale. Prøver å få tak i gamle protokoller, pokaler m.v. for utstilling. Styret jobber videre med dette, og som «festkomite» fungerer Lisbeth, Silje, Mariann og Alf-Einar. Så prøver vi å få Egil Trudvang med på laget.